HUMANO GRUPNO DJELO
Područna škola Šišljavić

Učenici Područne škole Šišljavić blagdane i praznike obilježavaju posjetom mjesnom staračkom domu „Mihaela“, gdje štićenike i radnike Doma razveseljavaju prigodnom priredbom i darovima koje sama rade. Tijekom 2007. i 2008. godine učenici su zajedno sa učiteljicama sudjelovali u akciji prikupljanja novčane pomoći dvjema obiteljima s lošijim materijalnim statusom.

Osnovna škola Vinica

Učenici 8.b razreda OŠ Vinica su nekoliko puta posjetili dom u Gornjem Prekrižju. Svojim prisustvom, pažnjom i ljubavlju uveseljavali su korisnike toga doma.
Osnovna škola Sveti Križ Začretje

Učenici 1.a razreda uočili su zdravstveni problem učenice Antonije Sever koja je bolovala od tortikolize. Nakon njenog povratka iz Švicarske gdje je bila na pregledu i dogovoru za operaciju, odlučili su joj pomoći na sve njima dostupne načine ( materijalno i moralno). Izrađivali su medaljone koje su prodavali u njihovoj društvenoj zajednici  te su na taj način upoznali i širu zajednicu s Antonijom i njezinim problemom. Sakupljeni novac su poklonili Antoniji i njezinoj mami. U prosincu, za njezin rođendan nazvali su ju u Švicarsku, te su joj otpjevali rođendansku pjesmu i zaželjeli su joj brz i uspješan oporavak.
Vijeće učenika OŠ Trpinja

Vijeće učenika OŠ Trpinja predložilo je da se u školi provede humanitarna akcija koja je uspješno izvedena. Prvo su napisali obavještenje kako bi se svi učenici pridružili akciji. Članovi vijeća učenika prikupljali su sve što su učenici donosili. Sakupili su deset kutija odjeće, jednu kutiju posteljine, jednu vreću obuće, četiri kutije slatkiša, dvije kutije školskog pribora i sedam kutija igračaka koje su poslali u sjedište vukovarskog Crvenog križa.
OŠ Dr. Franjo Tuđman

Učenici OŠ „Dr. Franjo Tuđman“ tijekom polugodišta su kupovali privjeske Caritasa. Polovica prikupljenog novca mogla se iskoristiti za potrebe nekog učenika škole. Oni su odlučili pomoći učeniku Mislavu koji ima cerebralnu paralizu. Mislav nije imao prilagođen radni stol, a ni računalnu opremu koja bi mu omogučila i olakšala školovanje. Učenici su mu od prikupljenog novca kupili radni stol i printer čime su mu olakšali svakodnevno učenje.
Ekološka grupa OŠ Milka Trnina

Projekt „Ljepota darivanja“ osmislile su učenice Petra Šenija, Marina Oroz i Katarina Pirša, članice Ekološke grupe. Tokom cijele godine prikupljana je pet ambalaža, sakupljana je odjeća i igračke. U prosincu je u školi organizirana radionica božičnih ukrasa i čestitki. Zatim su posjetili SOS- Dječje selo Lekenik kojima su darovali novčana sredstva koja su prikupili navedenim i provedenim akcijama u školi.
OŠ Antun Mihanović Petrovsko
U selu Stara Ves u općini Petrovsko živi obitelj slabog imovinskog stanja te žive u veoma lošim stambenim uvjetima.Tada učenici 3. razreda OŠ Antuna Mihanovića Petrovsko, odlučili su pomoći toj obitelji. Izrađivati su ukrasne predmete od gipsa, oslikavali su ih, prodavali i tako zaradili novac kojim su sudjelovali u obnovi kuće te obitelji.

OŠ Slano

Nagrađuje se cijeli 5. razred OŠ Slano iz Slanog koji su tijekom svih ovih godina školovanja pomagali Peri Pskoviću koji je invalid. Prihvatili su ga jako dobro. Suradnja između njega i razreda je toliko jaka da su Peru uvjerili da može plesati linđo bez obzira na svoje poteškoće. Međusobno si stalo pomažu i surađuju. Na malom maturalcu na kraju 4. razreda razred mu je pomogao za stolom, svakodnevno su mu pomagali oko „montiranja“ proteze. Kao razred, prijatelji i djeca zaslužuju svaku pohvalu.
OŠ Vojnić
Učenici viših razreda OŠ Vojnić su samoinicijativno pokrenuli akciju „Međugeneracijska solidarnost –Zajedno za topliju zimu u Vojniću“. Učenici su u paru , tijekom zimskih mjeseci obilazili sedmero starih i nemoćnih ljudi u centru Vojnića koji sami žive, nemaju nikoga od obitelji, narušenog su zdravlja, teško pokretljivi. Pripomagali su u obavljanju kućnih poslova koji u zimskim mjesecima predstavljaju veliku poteškoću polupokretnim starijim ljudima.

OŠ Ferdinandovac 

Svake godine, u vrijeme Korizme u školi se provodi projekt „Pomognimo bližnjemu u nevolji“. Projekt se realizira tako da se učenici i učenice odriču soka, sendviča, slatkiša i sl. te ta sredstva doniraju za pomoć potrebitima.
Učenička zadruga Iskra, OŠ Ferdinandovac
U rujnu 2008.godine u prometu je teško stradala članica zadruge Mirsada Begović. S obzirom da se liječila u Zagrebu , njena obitelj je imala velike troškove. Da bi bar malo pomogli, članovi zadruge su sakupili dobrovoljne priloge te ih darovali obitelji stradale kolegice.

OŠ Lipik

U gradu Pakracu djeluje udruga „Latica“ koja okuplja djecu, mlade i njihove roditelje s područja Pakraca i Lipika te im raznim aktivnostima život pokušavaju učiniti boljim. Tijekom mjeseca prosinca učenici su izrađivali božićne  čestitke i ukrase za prodajnu izložbu koja je bila humanitarnog karaktera. Učenici su prodavali čestitke i ukrase, a sav prihod od prodaje namjenjen je udruzi „Latica“. Moto akcije je bio: „Latice želimo biti dio vašeg cvijeta.“  Nositelji ove inicijative bili su učenici šestih razreda, a sudjelovali su svi zainteresirani učenici.

OŠ Mejaši

Akcija se zvala „Pomozimo djeci Afrike – 1 cjepivo=7kn= 1 život“. Akcija je posebno vrijedna jer ju je potakla učenica Kristina Vujević vidjevši emisiju o Unicef-ovoj akciji. Kristina je u suradnji s pedagogicom dogovorila daljnji slijed akcija. Presnimile su dirljiv prilog iz spomenute emisije, te ga prezentirale svakom razrednom odjelu uz razgovor o potrebi humanog ponašanja. Polako je novac počeo pristizati od strane blagajnika razrednih odjela, sakupili su novac kojim su za 702 djeteta osigurali spasonosno cjepivo.
Talijanska osnovna škola Buje

Učenik Talijanske osnovne škole Buje rastužio se vidjevši emisiju o jednogodišnjoj Tini koja boluje od rijetke bolesti kromosomopatije. Zajedno sa svojim kolegama učenicima, odlučili su pokrenuti humanitarnu akciju kojom su nastojali bar malo pomoći te tim putem olakšati njezine probleme.
OŠ Kralj Tomislav

5.E razred OŠ Kralja Tomislava je vrlo aktivan razred. Tijekom prošle godine  imali su preko 50 aktivnosti koje su sami organizirali. Nabrojat ćemo samo neke od njih: 

- posjetili su OŠ J.J.Strossmayer u Đurđenovcu, djecu s posebnim potrebama

- pomoć starijim osobama u potrebi,

-HUMANITARNA PRODAJNA USKRŠNJA AKCIJA ZA REPREZENTATIVKU STOLNOTENISAČICU SANDRU PAOVIĆ U CENTRU GRADA NAŠICA

- DAN OTVORENIH VRATA ŠKOLE- SAKUPLJALI SU HRANU ZA ZOO-VRT- OBITELJI BIZIK

- DAROVALI ŠKOLSKOJ KNJIŽNICI KNJIGE.... i niz drugih.

Pjevački zbor OŠ Sveta Ana

Članice Pjevačkog zbora organizirale su BOŽIĆNI KONCERT koji je bio posvećen Mili pod nazivom „ Mili s ljubavlju“. Mila je rođena s cerebralnom paralizom i svoj radni dio dana provodi u invalidskim kolicima. Svaki njezin dolazak u školu Mili i njezinoj obitelji predstavlja veliki problem. Tako je u školi rođena ideja da se pomogne Mili te su organizirali koncert kojim su prikupili jedan dio novca koji je potreban za postavljanje dizala u Milinoj zgradi.
Područna škola Zaton

Učenici od 1.-4. razreda OŠ Antun Masle- PŠ Zaton redovito sudjeluju u humanitarnim akcijama. Prošlog Božića sudjelovali su u izradi raznih ukrasa i čestitki čijom se prodajom prikupio novac koji su darovali bolesnoj djevojčici Kati Klis koja boluje od tumora na oku.

II. OŠ Bjelovar

Tijekom prvog polugodišta '07./2008. godine učenici škole marljivo su sakupljali odjeću – trenirke, majce, hlače te najviše igračke. U prikupljanju su sudjelovali svi učenici škole, a posebno učenici predmetne nastave.  Nakon što su sakupili prigodne poklone posjetili su hendikepiranu djecu i odrasle osobe u Rehabilitacijskom centru Pustodol u Donjoj Stubici.

Talijanska osnovna škola Buje

Učenici od 1. do 4. razreda T.O.Š. Buje surađuje s Dječjim Domom „Pula“ od 2006. godine. U tom periodu orgnizirane su uzajamne posjete, te su organizirane i određene manifestacije u svrhu pomoći Dječjem Domu „Pula“.

OŠ Stahoninec

U 1.A razred OŠ Stahoninec upisan je David Šafarić. David je dijete s posebnim potrebama. Nažalost, od svoje najranije dobi, David se kreće isključivo uz pomoć invalidskih kolica. Razred mu svakodnevno pomaže u pripremi materijala i pribora za rad, voze ga u kolicima, premještaju ga s kolica na stolicu i obrnuto, pomažu mu u odijevanju, donose mu užinu. Svoju humnost  pokazuju svaki dan te im je zato boravak u školi puno ljepši i lakši kako za Davida tako i za ostale učenike.

Učenička skupina Prijateljska pomoć, OŠ Mertojak

Učenička skupina „Prijateljska pomoć“ od 2007.- 2009. godine provela je mnoge humanitarne projekte kao što je: Volontiranje u domu za nezbrinutu djecu „Maestral“, Prikupljali su novac za Danijelu Krstulović koja je bolovala od raka, Donirali su novac za Udrugu „Srce“, snimili su film „Nasilje nije moj đir“, Zbrinjavali su životinje s ceste, Posjećivali su som za umirovljenike,  i niz drugih akcija u kojima su se iskazali kao pravi mali humanitarci.

Tehnička škola Ruđer Bošković

Navedene učenice su odlučile prikupiti neka sredstva za pomoć u liječenju Luki Pavlešiću  koji je bio upisan u 1. razred škole, ali na žalost, niti jedan dan nije pohađao nastavu jer  je njegov zadatak prošle godine bio preživjeti. Učenice su izrađivale nakit, čestitke, slikale uljem na platnu, izrađivale advenske vijenčiće...i ostale prigodne predmete koje su kasnije prodavale. Dio prikupljenog novca poklonile su Luki a ostali dio novca podijeljen je među učenicima kojima je to bilo potrebno.

Klub mladih matematičara, OŠ Sućidar

U razdoblju od 2007.- 2009. ostvarili su zapažene rezultate u području humanitarnog djelovanja. Neka od njihovih postignuća su: sakupili su oko 200 kg hrane, odradili su preko 2500 sati volonterskog rada. Sudjelovali su u akcijama: Trkom protiv raka, Dan ruža i knjiga, Dani volontera... 

OŠ Vladimir Becić

U listopadu 2008. godine, učenici 4.a i 4. b razreda su u suradnji sa roditeljima i školom napravili pekmez od jabuka koji su prodavali na Dan jabuka u Osijeku u sklopu projekta Škole gradu. Prodajom pekmeza plaćena je ekskurzija za 4 učenika.

OŠ Petrinja

Humanitarne akcije  održavaju prije Uskrsa i Božića ili Dana zahvalnosti za plodove zemlje. Tada učenici donesu pisanice, slatkiše, voće, kolače i razna peciva koje nekoliko učenika odnosi štićenicima Bolnice za psihički bolesne odrasle osobe u Petrinji. U prosincu su svi učenici škole sudjelovali u humanitarnoj akciji „Otisak srca“ i za potrebe Caritassa pri crkvi Sv. Lovre sakupili su veće količine namirnica kao što su brašno, šećer, margarin...)

HUMANO INDIVIDUALNO DJELO
Josip Spudić

Josip je zajedno sa svojim prijateljima iz škole napravio mnogobrojne ukrase i čestitke koje su prodavali na Božićnoj priredbi za kraj škole. Sav novac donirali su obiteljima s područja škole, kojima je to bilo najpotrebnije. Potrudili su se da i oni to razdoblje mira provedu u sreći i zadovoljstvu. 
Paula Petrinec

U siječnju 2009. trojica učenika fizički su napala godinu dana mlađu djevojčicu. Ostavili su je da leži pored ceste. Iako se sve odigralo u neposrednoj blizini škole Paula Petrinec bila je jedina koja je reagirala. Pritrčala je ozlijeđenoj učenici i pružila joj pomoć

Valentina Štambuk

Nakon što je čula vijest o oboljeloj djevojci Martini Pirić, odlučila je poduzeti neke mjere kako bi pomogla njoj i njezinoj obitelji. U školi je za nju oganiziran jedan tjedan prikupljanja novca. Svojim rukama je napravila kutije na koje je napisala osnovne podatke podatke o Martini te ih je rasporedila po razredima. Prikupili su novac te su ga donirali Martini kako bi joj pomogli.

Kristina Vujević

Akcija se zvala „Pomozimo djeci Afrike – 1 cjepivo=7kn= 1 život“. Akcija je posebno vrijedna jer ju je potakla učenica Kristina Vujević vidjevši emisiju o Unicef-ovoj akciji. Kristina je u suradnji s pedagogicom dogovorila daljnji slijed akcija. Presnimile su dirljiv prilog iz spomenute emisije, te ga prezentirale svakom razrednom odjelu uz razgovor o potrebi humanog ponašanja. Polako je novac počeo pristizati od strane blagajnika razrednih odjela, sakupili su novac kojim su za 702 djeteta osigurali spasonosno cjepivo.

Branimir Brizar i Marin Vrančić

Branimir i Marin organizirali su tradicionalni nogometni turnir „Hrvoje Pirling“. Naime, to je manifestacija koju već nekoliko godina njeguju učenici Tehnička škola Ruđera Boškovića (ime koje nosi je ime učenika škole koji je nažalost preminuo od karcionoma). Novac koji se prikupi kotizacijom, poklanja se učenicima  kojima je taj novac najpotrebniji.

HRABRO INDIVIDUALNO

Teo Magdić

Luka je s 8m visine pao u nedovršen otvor za lift ispunjen vodom, te je tijekom pada zadobio višestruke ozljede. Teo je uskočio u vodu i prijatelja, koji je bio bez svijesti, izvukao iz rupe. Nakon toga Teo je Luki pomogao izbaciti vodu koje se nagutao i pričekao Hitnu pomoć koju je pozvao njihov zajednički prijatelj Igor, te mu je na taj način hrabro spasio život.

Darko Stiplošek

Stjepan je hodao po zaleđenom jezeru koje je iznenada puklo i našao se u vodi. Darko je ne razmišljajući o posljedicama za sebe spasio Stjepana iz ledene vode jezera Đoli.

Ante Granić

Dogodila se željeznička nesreća u kojoj je sudjelovao i sam Ante. Nakon što se vlak zaustavio Ante je razbijao prozore kako bi pomogao unesrećenim osobama, dozivao je liječnike i ukazivao na  unesrećene čime je olakšao posao spasiocima te ubrzao neophodnu pomoć unesrećenim osobama.

Ivan Islentiev i Marko Zamaklar
Ivan Islentiev i Marko Zamaklar su na kraju šk.god. 2008./2009. na ekskurziji u Karlobagu u hotelskom bazenu, uočili i pritekli u pomoć besvjesnom učeniku koji je plutao na povšini vode. Svojim hrabrim i odlučnim djelom spasio je jedan dječiji život.

Matija Marić

Prošle školske godine Matija Marić se sa još nekoliko učenika iz škole vraćao kući poslje nastave. Na putu do kuće zaustavili su se na obližnjoj rijeci Sunji koja je bila zaleđena. Matijin mlađi brat Ivan na rijeci je ugledao ciglu, stao na nju i propao u rijeku pod led do ramena. Stariji brat Matija nije se ni trenutka dvoumio nego je skočio u rijeku i izvukao brata iz vode, dok su ostala djeca u strahu pobjegla.
SPECIJALNA NAGRADA

Dodjeljuje se postumno

Nagradu je preuzela MAJKA MIRJANA RUSAN 
Renato Rusan

Renato se družio sa svojim bratićima Krunom i Karlom  koji su se igrali u blizini vode. Kruno i Karlo slučajno su pali u vodu, a hrabri, odvažni Renato odmah je skočio i spasio obojicu jer je bio odličan plivač. Voda je tada bila jako hladna te Renato, nažalost , nije isplivao, već je izgubio svoj mladi život spašavajući druge. Nagradu će preuzeti njegova majka.

